R5dwMg/zh-wiki-yue-long huggingface dataset:
事故發生之後，交通事務局已經召集巴士公司了解事故原因，重責成巴士公司要制定有針對性預防措施。新時代將會全面檢討呢次事故，進一步加強公司嘅安全管理。公司堅持安全第一嘅原則，再次提醒所有車長提升安全意識，為乘客提供安全嘅公共交通服務。
11號，先後多個自稱兼職巴士車長打電話畀澳門電台時事節目《澳門講場》，話10號事故發生之後中午已經收到消息，公司管理層要求兼職車長轉做正職，唔係就要簽自願離職，佢哋認為被勸退嘅原因係同事故有關。懷疑當局指示嘅理據，有聽眾反問如果正職車長遇到事故，係唔係正職巴士車長都要全部停職。
兼職車長吳先生都認為，交通事務局響10號嘅交通事故亦有責任。佢哋話要趕班次，如果遇到大塞車，會響之後提高車速。兼職車長吳小姐話，巴士公司如果達唔到指定班次嘅服務，巴士公司會被扣分，車長同站長也都會被扣錢，又話追返班次會增加事故風險，佢重認為事故嘅路段唔適合行巴士。
12號，有唔同巴士公司被停職嘅車長，話收到公司管理層電話，口頭警告唔好再同媒體或其他人講停職事件嘅細節，重話如果繼續發大件事，本來有得做都會變冇得做。希望減少公眾監督嘅輿論壓力，而咁啱同一日澳廣視去筷子基巴士總站同青州工業園街巴士總站採訪車長對於唔畀兼職返工對佢地有咩影響嗰陣，所有車長都答同平時一樣，同電台或其他網上自稱車長或兼差車長答法差天共地。
12號，交通事務局同埋三間巴士公司召開記者會，交通事務局話三間巴士公司暫停非長期性工作車長揸公共巴士係安全第一，措施只係臨時性，主要係針對有其他工作嘅車長，因為唔能夠保證呢啲些車長有足夠休息時間，局方唔希望車長響出面做完一日嘢之後再提供揸公共巴士服務，相信呢類車長發生事故機會較高，巴士公司會先行檢視呢啲車長嘅休息時間，同埋有冇足夠培訓，唔排除佢哋可以繼續提供服務，但係如果證實事故風險高，局方會當機立斷，甚至取消非長期性嘅工作車長。
佢又希望市民諒解巴士公司因為人手不足影響服務。另外，響同一記者會到，三間巴士公司都話唔存在車長要追班次嘅情況。交通事務局局長林衍新就話，局方已經為巴士公司提供足夠彈性，不會強逼巴士公司，例如遇到大塞車，畀巴士飛站。
佢又話由於發生嚴重車禍，局方即刻檢討巴士車長整體培訓同監管要求，響檢視嘅過程入面發現，非長期性工作車長可能休息唔夠，所以要採取緊急臨時措施即時處理，同時畀巴士公司重新檢視而家巴士公司嘅入職標準同埋培訓之類，減少再發生意外機率，係負責任嘅態度，唔存在將車禍責任轉嫁到巴士車長到。
澳巴話，公司有十一個兼職車長，每日返工，每個禮拜安排例休，工作同福利待遇同正職相同，只係佢哋唔想每日返八個鐘，所以安排每日返四、五個鐘。相信佢哋唔係當局指嘅「非長期性質工作」嘅車長，所以重會安排佢哋正常返工。
坊間有意見話涉事車長係兼職車長，考咗巴士牌九個月，認為新手車長駕駛經驗未夠班，唔應該揸巴士，但係公共巴士職工總會副理事長鄭華章話新手車長駕駛經驗、技術或者唔及有經驗嘅車長，但係都係經過嚴謹考核，同埋專業培訓先可以揸巴士。
但係無論新手、老手，都有機會因為一時疏忽而釀成意外。而工會提醒所有司機，尤其係巴士車長，揸車嗰陣要打醒十二分精神，時刻留意路面情況，避免疲勞駕駛。因為巴士車長要負責車到所有乘客同路面使用者嘅安危，責任重大，凡事應該安全為先。
佢又話，而家巴士公司不時舉行講座培訓，同埋提升車長嘅駕駛安全意識同埋服務態度。隨着近年有好多新車長入行，為咗確保整體巴士服務、安全，認為巴士公司要加強培訓，不斷提升車長嘅安全駕駛意識，避免再有悲劇出現。
至於交局指示，暫停所有兼職車長揸公共巴士。鄭華章認為，當局要求暫停兼職巴士車長職務係斬腳趾避沙蟲。本身亦係兼職巴士司機嘅鄭華章話，自己亦被公司要求轉正職，如果唔係就終止合約。但佢唔排除部分兼職車長身兼幾職，搞到疲勞駕駛，但係強調唔係所有兼職車長都係連續直踩幾個鐘，認為當局一刀切嘅做法都係為咗公眾安全，相信一眾兼職車長會體諒，佢重話巴士司機相比其他旅遊巴司機壓力大，加埋巴士班次間隔緊密，對車長造成一定壓力，要趕班次時間，但係唔存在唔達標會被扣錢。
運輸工務司司長羅立文話，佢對發生車禍表示可惜，交通局正跟進處理後續事宜。佢又話而家好多巴士行緊街，唔想再發生類似事件，佢認為揸巴士需要一定技術，承擔嘅責任重大，需由長期同埋穩定嘅車長來揸。佢又話，日常巴士營運係交通局負責，佢唔清楚細節同埋太多技術性問題，亦唔想單方面解釋，如果有需要會要求交通事務局同埋三間巴士公司同傳媒見面，交代更多細節。
2017年1月6號，一架新時代28B響葡京行車天橋被對面線私家車冼軚撞埋嚟，當時公佈巴士車長日均工時有十一個鐘，已經被公眾質疑車工工時長冇時間休息，今次事故搞錯油門剎車都係懷疑車長返完長工之後返巴士車長兼職工時過長搞成，所以交局先出手禁止兼職車長返工，但係澳門巴士車長嚴重唔夠嘅情況之下，停咗兼職，變相就要令長工要再加班，安全問題令人再質疑，而當局公佈工時其實同正式返工嘅工時係唔一樣，因為工時係冇包埋由車廠攞車或者收車返廠嘅時間，所以實際工時會更長，同埋車長人工底薪底，有成一半以上人工都係靠津貼，所以公司一畀壓力話扣津貼，車長無奈都係要趕轉數。
九肚村嘅範圍，以洋房住宅為主。九肚村最初唔係好大，大部分地方都係田。從2007年開始，政府全面收購九肚村嘅農田，用來起住宅。但係2008年尾開始，由於某啲原因，政府停晒所有嘢，所以現時所有農地都荒廢晒。
丁煌係香港親中陣營嘅成員，佢本人亦支持香港基本法第23條立法，喺2020年5月，佢曾經參與一份由「23同盟」、「香港政研會」同「民眾聯席」等多個激進建制派團體發起嘅聯署，要求就基本法23條立法，聯署內容又以黑暴攬炒形容香港修例風波示威者嘅行為。
由於有某啲人唔支持 LGBT 社群，所以佢哋好多都唔鍾意直同志。正因為噉，直同志有時都會畀人岐視。所以響1973年，化名「直同志之母」嘅珍妮·曼福德搞咗一個同志組織叫PFLAG，係美國第一個、亦係當今美國最大、最犀利嘅同志組織。
根據中國民間傳說講，人死咗之後會去到陰曹地府，接受閻羅王審判，佢有一本生死冊，入面寫晒每個人幾時出世幾時死，閻羅王根據本生死冊，邊個係時候死，就會派無常鬼去將呢個人嘅魂魄押返陰曹地府受閻羅王審判。閻羅王會根據人生前做幾多好事壞事，判決佢魂魄應該去邊，如果魂魄生前積好多陰德，就畀佢魂魄成仙，又或者畀個魂魄投胎落好人家過好日子。
新加坡有錢佬個仔羅大維蒞香港個生意，李安娜對佢好有意思，但係大維就鍾意李家女僕少梅，李家一怒之下炒咗少梅。可惜羅爸爸唔讚成大維同少梅一齊，大維於是離開羅家同少與結婚，兩個人生咗個女小慧，都也安貧樂道。
幾年之後羅爸爸去世，遺囑要大維娶過第二個先可以繼承遺產，大維仍然拒絕。李國成謀住羅家嘅遺產，諗計逼大維娶安娜，少梅唯有好傷心咁離去大維。大維結婚嗰日，少梅有重病，大維不顧一切趕去醫院向少梅懺悔道歉，佢阿哥大文大為感動，願意同細佬分享老豆副身家，等細佬脫貧。
調景嶺臨時單車公園，香港公園之一，遊樂場之一，喺將軍澳第七十四區，調景嶺翠嶺路同寶順路交界，英文叫Tiu Keng Leng Temporary Cycling Park。行政上歸西貢區。設施有單車徑、單車場。
辦公室政治係指出現喺辦公室、學校同職場度嘅人事同利益競爭行為。辦公室政治形成嘅原因通常係由於職員須要喺有限資源嘅環境之下，為利於自身提升而產生嘅競爭。另外，文化差異、組織內部之間嘅利益唔平衡以及利益衝突亦可能導致辦公室政治。
各校參賽隊員需要鬥快撳掣回答，每答啱一題加100分，答錯或棄權扣50分，冇得補答。答啱嗰隊可以喺一幅用16格組成嘅圖像開啟其中一張，估吓呢幅圖背後所表示嘅答案，如果估錯扣50分，估啱嗰隊可以得到100分，同學亦可以選擇唔估。
鄭培英喺1936年10月25號喺廣東省增城市派潭鎮出世。由於阿爸阿媽都係粵劇界人士，鄭培英自細就成日同佢細佬睇人演出，重去後臺度睇啲演員化妝，佢亦好鍾意跟住留聲機去學粵曲，之後就入埋粵劇嗰行。佢15歲就開始喺業餘劇團學藝。
1957年重去咗廣州市嘅「光華」同「越秀」等劇團做過花旦。到咗1960年，佢入咗廣州市粵劇團，跟住第二年就入咗廣東粵劇院做主要演員。由於佢唱啲歌既清脆又響亮，加上又有感情，所以受到觀眾歡迎。到咗1965年，佢重參加咗中南匯演。
喺佢加入咗娛樂界卅幾年，佢影過《風月救風塵》、《血濺烏紗》、《牡丹亭》、《秀才外傳》、《春草闖堂》、《胡不歸》、《袁崇煥》、《秦香蓮》、《山鄉風雲》、《北郭奇兵》、《江姐》、《紅燈照》、《海角情天》、《亂世姻緣》、《高山紅葉》等呢啲戲。
甚至重跟埋團到美國、加拿大、香港、澳門等國家同地區度搞過表演。重做過曾任院藝術指導、藝術委員會副主任、一團藝術指導、中國戲劇家協會會員、中國戲劇家協會廣東分會理事、民盟省委委員、東山區政協委員同政協常委等職位。
江西話，文言叫贛語，亦可以叫江右語，係一隻流行響中國江西以及湖南、湖北、安徽同福建。因為講江西話嘅人主要響江西多，所以就叫江西話。而江西亦名贛，所以亦都叫贛語。因為秦漢開始，就開始統治華南，所以江西話都叫做方言，即係一地之言咁解。
呢個城市將聖荷斯夫河一分為二，其一喺夏天唔係正常流到海入面，另一喺雨季超多雨落嗰時，一大堆水帶咗好多沉澱物而將海染成啡色。啲水從阿澤帕山谷嚟，正因為阿列卡有噉嘅地質結構，而帶咗好多沉澱石嚟到歷史之城嘅中心。
阿列卡嘅氣候係熱帶沙漠氣候，全年少雨落，加上附近有條秘魯寒流影響同吹離岸風，而且附近冇山坡響度，所以呢個城市嘅年平均降雨量得0.16mm到，比伊基圭多少少雨落到，但最多雨落嗰時凈得0.3mm嘅降雨量。
小港關帝廟喺明朝起，又分別喺清康熙八年擴建、乾隆十二年重修、嘉慶八年增修、光緒三年重修。清朝嗰時，關帝廟建築群雄偉巍峨，規模宏大，佔咗十幾畝地，有文昌殿、聖親殿同崇聖祠等嘅建築。廟外邊棟塊碑，上面有嘉慶十年寫嘅「增修關帝古廟碑記」。
1911年之後，朱次伯家道中落，時常飲花酒，做戲無心機，時時交行貨。香港「寰球樂」個班主何浩泉睇朱次伯演嘅武生戲，睇見朱連續幾下「單腳車身」，呢個動作喺省港第啲名班未曾見過，當堂就贊到佢恒，將佢撬咗來「寰球樂」，特登吩咐佢咪又試交行貨。
朱次伯係白話粵劇、粵劇平喉、文武生行當嘅先驅。舊底粵劇唱戲棚官話，係金山炳帶咗白話入來。朱次伯繼續改進，將成齣戲變嗮省城白話，開創咗廣東話粵劇風潮。佢唱平喉，仲係用小武「左撇」運氣方法，胸、腹、鼻三腔共鳴。
朱次伯扶掖後學。薛覺先初時喺「寰球樂」班仲係拉扯，一路跟住佢學藝。後來又俾薛喺大戲度演書僮，佢自己唱平喉，又等薛唱埋平喉，睇得觀眾歡喜，薛自不然有咗些少名氣。多得佢教路同幫扶，薛好快就做到三幫小武，後來仲成咗粵劇界一代宗師。
1941年本書喺上海中華書局初版，1957年3月中華書局香港分局重印，1979年4月重新排過發行、1981年1月再重排本重印。但版本唔止咁少，至少有二十種。而內容累次改動，現今見版本，經過大量刪節，失去部份原有說明，變得有誤同唔通順。
大清光緒三十年，黃祝蕖喺縣試初试排到好前，畀當地讀書人妒忌排斥，就激到唔去複試。之後專心研究詩文經史，決定從事教育。1920年，黃祝蕖來到廣州，喺河南冼涌開辦祝蕖國文專修學校，1927年搬去西關冼基。
出身沖繩縣國頭郡本部町、由喺便當店嘅地下室作成音樂工作室並且集結於「紫陽花音樂村」呢個音樂活動嘅當地六位高中生喺2004年所組成。喺沖縄縣，經過街頭表演同Live House嘅表演活動後，2006年正式出道。
嫩枝同嫩芽有鐵鏽色短軟毛。葉係羽狀複葉嘅對生或近對生全緣品種，蛋形，但細葉時期係互生，兩邊唔對稱。花係淡黃綠色嘅穗狀花序排成嘅圓錐花序品種，每年5～6月開花。果係扁而長嘅莢果品種，有比較厚嘅革質，每年8～10月結果。
《咒術迴戰》係日本漫畫家芥見下下畫嘅漫畫作品，集英社出版，喺漫畫雜誌《週刊少年Jump》2018年第14號開始連載。同作者2017年出嘅漫畫作品《東京都立咒術高等專門學校》屬於同一個世界觀。直到2021年6月為止，單行本銷量超過5,000萬本。
沙嘉都喇賈罷麗街，通稱沙嘉都喇街，係澳門半島一條街，以葡萄牙飛行員撒卡度拿卡伯拉爾命名。街道全長約440米，闊大約9米。東南邊喺望德堂區嘅士多鳥拜斯大馬路、塔石廣場嘅西邊開始，沿途同荷蘭園正街、塔石街、厚望街、羅德禮將軍街交匯，喺賈伯樂提督街進入聖安多尼堂區，再同僑樂巷、俾利喇街及亞利鴉架街交匯，西北邊去到連勝馬路為止，連接墨山街。
I.N.A係日本嘅唱片製作人、作曲家、編曲家、音響工程師。佢最出名係負責X JAPAN同hide嘅音樂製作，幫手錄音甚至現場控制。2014年，佢重奇蹟咁運用VOCALOID同埋自己技術。將已經死咗好耐嘅hide把聲合成Co Gal。
醫院喺1950年成立，之前係廣州鐵路中心醫院，嗰時曾經既係廣東、湖南、海南三省十幾間鐵路醫院嘅總院，又係三省鐵路職工、家屬病人嘅醫療、轉診中心。直到2004年俾廣東藥學院收購咗之後，變成廣藥唯一直屬附屬醫院。
周慧賢原定2022年6月30號凌晨搭飛機去美國進修，但29號下晝後就再無露面，屋企人喺30號下晝報警，並喺網上廣發尋人啟事。由於周慧賢喺深水埗愛海頌住所嘅大廈閉路電視影到佢前男友28歲男子勞浚銘出現過，警方向勞了解過，對方初頭話唔知情，但同日挨晚勞由律師陪同到黃大仙警署自首，交出一張酒店鎖匙咭後保持緘默。
劇集以1940年代廣東省潮汕地區開場，配以抗日同國共內戰時代為背景。講述鄭琛本來係潮州府殷實商人鄭承宗嘅細佬，本性善良，先智退為禍潮州一帶嘅賣國賊土匪，後嚟化解咗汕頭上、下蓮村近百年嚟嘅恩怨。後嚟因為中華人民共和國成立，鄭琛就同同鄉嘅朱潤、李乃強去香港謀生。
喺林百欣死嗰時，亞洲電視本港台特意喺夜晚九點三十分黃金時段重播呢套劇，以向林百欣致敬。1998年2月16號晚九點零五分，買到呢套劇台灣播映權嘅超級電視台首播呢套劇，承接呢個時段嘅上一部電視劇《情定艷陽天》。
九龍公眾殮房係香港一個公眾殮房，位於九龍紅磡暢行里7號，由香港衞生署管理。自從2005年9月5號日葵涌公眾殮房全面啟用之後，九龍公眾殮房變成後備，只係留做屍體儲存應急之用。九龍公眾殮房可以存放72具遺體。
《新漢語譯本》係直接由《聖經》原文希伯來文、亞蘭文、希臘文全新翻譯成現代中文嘅聖經譯本，匯集世界各地多位華人聖經學者，翻譯專家、語文專家翻譯而成。將最新嘅考古學同聖經研究成果結合喺新嘅譯文裏面，務求呈現原文面貌，採用現代人嘅語文，將聖經含義嘅豐富同神髓，準確無誤噉表現出嚟，除咗譯文上力求精準流暢，亦加入原文翻譯註釋，提供翻譯上嘅考量同參考，令華人教會同基督徒喺呢個譯本當中睇到聖經研究嘅成果。
《新漢語譯本》嘅目標係服侍全球華人社羣同華人教會，希望能夠幫助華人教會喺推動傳揚信息同宣教方面，或牧者喺釋經講道、聖經研究上，以致信徒研經同教導主日學嘅時候，都能夠更深入掌握原文聖經嘅精髓，準確理解經文信息，以致能夠更準確明白聖經內容。
AutoIt係一個用喺Microsoft Windows嘅免費自動化語言。係佢嘅早期發佈版本入面，呢個軟件主要旨在幫微軟Windows程式整自動化指令碼但係依家已經成長做包含咗程式語言設計同全面功能嘅增強嘅軟件。
加以少枯，失四十九妻，喪五十四子，數遭憂患，同氣折傷，榮衛焦枯，恐不度世。所聞淺薄，不足宣傳。」晚年定居犍為郡武謀，病故後葬於此，碑撰「商大賢墓」，今四川彭山縣東冇幾遠嘅地方有彭祖祠。一說錢鏐曾修建過彭祖墓、彭祖廟等。
池田浩美係日本足球員，踢後衞，曾經喺1997～2008年間為日本女子足球代表隊出場119次，入咗4球。佢代表日本參加過1999年FIFA女子世界盃、2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
《酒私風雲》受到評論界嘅讚賞，特別係針對視覺風格、歷史人物設定，同埋主角史提夫布斯美嘅演技表現。呢套劇集總共得到提名57個黃金時段艾美獎，包括兩次入圍最佳戲劇類劇集，共贏到其中20個獎。另外劇集喺2011年獲頒金球獎最佳戲劇類劇集，而且分別喺2011年同2012年贏到兩次美國演員工會獎戲劇劇集類最佳整體演出。
《酒私風雲》係一部以Enoch 'Nucky' Thompson）做主角嘅歷史時代劇集。Nucky係一位政客，佢喺1920年代至1930年代禁酒令期間，成為控制新澤西州大西洋城嘅重要人物。Nucky喺私生活同埋政治生涯中同多位歷史人物有互動關係，包括黑幫、政客、政府代表，同埋求見佢嘅一般平民。
朱恒文係中國大陸嘅差人兼中國共產黨員，江西宜春人。佢1995年畢業之後曾經先後喺廣東省公安廳嘅監察室同政治部人事處做過副科長同科長職務、反恐怖工作處嘅副處長，亦去過惠州惠陽做過公安局副局長。期間攞過個人二等功1次、三等功3次、個人嘉獎3次，亦攞過中共廣東省公安廳直屬機關委員會優秀共產黨員。
，係澳門女藝人，中學時喺利馬竇中學讀書，後來16歳畀星探發掘而做咗模特，2016年，21歳嘅佢喺澳門格蘭披治大賽車做賽車女郎，因為出眾嘅靚樣同甜到漏嘅笑容而令到好多人識得佢。2017年，喺澳門聖若瑟大學教育系畢業嘅佢冇去教書，反而轉行加入澳門娛樂品牌歡樂馬介休去拍片，喺2020年3月嗰陣同馬介休完約，諗住向煮嘢食嗰方面發展。
喺馬來西亞，太平紳士嘅職能，好大程度上已經俾裁判官代替。但係有啲州政府，重繼續將太平紳士當係一種榮譽嚟頒。喺2004年，有批太平紳士向聯邦政府要求，為咗清理喺法院積壓嘅案件，畀太平紳士做第二級裁判官。
8月14號，喺米克羅尼西亞嘅彭培島東北大約750公里嘅太平洋海面有一個好廣闊嘅對流雨雲帶發展，但後來被發現雨帶開始發展一做一個低層環流中心，一個熱帶氣旋似乎喺道形成緊。直至8月16號下晝先至被日本氣象廳定格做一個熱帶擾動，第二朝，聯合颱風警報中心先至升格做熱帶擾動。
當奴海伯係一位加拿大心理學家，由1947年喺滿地可個麥嬌大學任心理學教授、從事開感覺剝奪領域嘅研究，並因佢喺1949年出版個《行為組織》裏便嘅海伯理論而出名。呢本書對後世啲認知科學同埋人工神經網絡嘅發展有重大影響，俾世人認為係神經心理學之父。
麗江古鎮又叫大研鎮，喺麗江壩中間，係中國歷史文化名城入面唯一冇城牆嘅古鎮，聽講係因為麗江土司係木氏，起城嗰陣好似木字加框而成「困」字嘅原因。納西族名叫「鞏本知」，「鞏本」係倉廩，「知」即係集市，所以麗江古鎮應該係倉廩集散之地。
麗江古鎮喺宋末元初開搞，到依家有八百幾年歷史。當時麗江木氏祖先將統治中心由白沙搬到而家嘅獅子山。喺1253年，蒙古軍南征，木氏先祖阿宗阿良投降。1254年，蒙古設三賧嚟睇實民官。1277年，改麗江路通安州。
1989年，珊翠絲打贏咗嗰陣時嘅一姐、兩屆法國網球公開賽冠軍、西德籍嘅嘉芙，攞咗嗰年嘅法國網球公開賽女單冠軍，嗰陣時佢得嗰17歲，成為咗網球公開賽年代以嚟最後生嘅大滿貫冠軍，呢項紀錄到1990年畀美國籍嘅莎莉絲以16歲嘅年紀打破。
聚龍村村民姓鄺，原籍廣東台山縣蒼下村。清末，蒼下鄺氏族人鄺伍臣睇啱咗番禺縣崇文社大涌口附近笪地，同族人夾份買落，喺光緒五年 開始起屋。有傳打樁嗰陣，紅砂岩層有水湧出來，風水佬就話呢個係「龍出血」，於是乎起名叫「聚龍」。
清代，聚龍村屬番禺縣茭塘司崇文社。中華民國時期，屬廣州市崇文區。1949年之後，屬廣州市芳村區。1954年， 屬廣州市芳村鎮。1961年，屬芳村區涌口街。1962年，屬廣州市郊區芳村道。1987年，屬芳村區涌口街。
聚龍村係典型嘅梳式佈局，21座傳統民居排列整齊、方正，東西長117米，南北深63米。聚龍村外圍原先有3米咁高嘅牆，仲有東西炮樓，村口門樓上高嵌住清末進士姚沛寫嘅「聚龍村」匾。有一個書舍。村入邊有兩條大路、七條巷仔。
聚龍村民居嘅牆體、屋頂、影壁、水井、神樓同裝飾構建融合咗地域、政治、信仰、宗教、種族同藝術等等好多種文化元素。民居都係典型三間兩廊式廣府民居，坐北向南，磚木結構，硬山頂，碌灰筒瓦，青磚牆，花崗岩石腳。
自從太陽島樂園開業之後，由於出面啲遊樂場競爭太激烈，搞到間嘢一直喺度搞蝕本生意。從1985～1995年間，入園人數一直喺400萬人次以下，最旺嗰次得58萬人次、加上設備太舊又冇及時翻新，甚至管理搞出好多大頭佛，最後喺2002年因冇辦法適應出面啲市場競爭而執笠。
呢樖嘢一般有10～15m高，佢嘅樹冠好似把遮噉，葉色係青翠色。而樹幹下邊就比較大，重生咗好多好似圓錐噉嘅刺出嚟。而樹仔嘅樹皮係濃綠色，佢嘅側枝就好似雷達噉放射性水平伸出去。呢樖嘢一般喺冬天先至開花，而花色一般係紫色。
白俄羅斯國徽響1995年白俄羅斯全民公投通過後被人開始用，取代咗原有嘅柏康里亞徽號。國徽上面嘅彩帶圖案用咗同白俄羅斯國旗一樣嘅顏色，另外又有白俄羅斯版圖、小麥穗同埋紅色五角星等圖案。白俄羅斯國徽有時畀人叫做「白俄羅斯紋章」，不過因為國徽無咗一啲紋章學嘅元素，所以呢個係唔正確嘅稱呼。
而家嘅國徽受到白俄羅斯嘅前身，即係白俄羅斯蘇維埃社會主義共和國嘅國徽影響到，兩者都因為咁樣而好似。除咗佢之外，唔少好似馬其頓共和國、塔吉克斯坦、烏茲別克斯坦同埋德涅斯特河地區等等而家用嘅國徽或者徽章，設計上都有前蘇聯時代嘅影子。
而家規範白俄羅斯國徽點用嘅法律響2004年7月5日通過咗，規定國徽要響指定嘅地點展示，呢啲地方包括咗白俄羅斯總統嘅官邸、白俄羅斯共和國國民大會議院同中央及地方政府官廳等等。唔單止噉，國徽重可以用響由政府印行嘅文件，當中包括咗白俄羅斯盧布、白俄羅斯護照同官方信頭等。
響前563年，晉國嘅荀罃、荀偃同埋士匄帶班諸侯聯手攻偪陽國，但係攻咗幾個月都攻唔到偪陽。呢個時候，孟孫氏嘅家臣秦堇父叫人拉咗架裝備車過嚟，於是偪陽嘅守城士兵就打開城門，而諸侯就乘機進攻。突然之間，偪陽士兵將放底個城門，搞到一啲衝咗入去嘅諸侯士兵走唔返出嚟。
響556年嘅秋天，齊靈公派兵攻打魯國，其中齊國大夫高厚將魯國大夫臧武仲困響防地，於是叔梁紇夾埋臧武仲個兩個兄弟臧疇、臧賈，帶三百個士兵，漏夜偷襲齊軍，帶臧武仲去旅松，之後先前護送臧武仲返防地。冇幾耐齊軍就退兵返歸。
響前549年，叔梁紇過身，葬響防地。而佢嘅墓地，叫做「梁公林」，位於曲阜市以東14公里，又叫「齊國公墓」、「啟聖林」同埋「啟聖王林」，墳前有塊石碑，上面寫住「聖考齊國公墓」，由第五十二世孫孔元措響金明昌五年做嘅。
喺清光緒十年，粵劇藝人鄺殿卿一齊摟埋啲粵劇同行嘅人喺光緒十五年，到咗廣州黃沙海亭街霸咗六十幾井地嚟搞間八和會館，重係繼瓊花會館、吉慶公所之後嘅第三間粵劇藝人行會組織。喺開館無耐，間嘢實行行長制，其中第一任行長係鄺殿卿。
呢8個堂都有宿舍，用嚟安置失咗業嘅藝人同每年散咗班之後，返唔到屋企嘅藝人。會館重整埋養老院、安息所等機構，重開辦埋八和子弟小學、八和粵劇養成所等學校同埋科班。由於佢成日同藝人搞團結、福利同協調戲班之間嘅關係，所以點解佢都搞過積極嘅嘢。
到咗民國時期先後改名做八和公會、八和劇員總工會、八和粵劇協進會。但係抗日戰爭爆發咗之後無耐俾蘿蔔頭炸沉咗。但喺廣州淪陷期間租咗南華中路嘅一間屋搞會務直到日本仔投咗降為止。後嚟間嘢搬返嚟和平中路就改名做「八和粵劇職業工會」，後嚟搬返到恩寧路又改名做「八和粵劇職工大會」。
喺國共內戰時期，廣州嘅社會局、警察局、機器工會都有勢力加入「八和」，重要求粵劇戲班嘅燈光、佈景部門啲人改屬機器工會，搞到八和嘅會七國咁亂。從八和會館開始成立一直到中華人民共和國成立之前，做粵劇嗰行嘅藝人一定要入會，凡係冇會嘅人都唔畀搭班做戲。
中華人民共和國成立咗之後無耐，由於嗰時唔畀有私企，搞到原屬「八和」嘅機構都冇嗮，喺廣州地區搞粵劇啲人要參加廣州市總工會所屬廣州市粵劇曲藝工人臨時代表會，後嚟先至轉入文教工會，直到1980年代恢復返「八和」機構為止。
1999年10月，廣東八和會館向廣州市民政局辦咗社會團體登記證書，改名做「廣東省八和聯誼會」，會址重喺而家嘅廣州市荔灣區恩甯路177號，而產權畀咗廣州市文化工會。入面有900幾位粵劇藝人，屬下有「廣東八和粵劇團」。
官涌係中國廣東省廣州市嘅一個地名，喺番禺區石碁鎮，入面有好多服裝同電子工廠。村入面有好多古蹟，有保存得幾好嘅關帝廟、長生廟、金花廟、觀音廟同古祠堂5間，重有明清時期嘅茭塘司同沙灣司分界嘅古橋。官涌廟就喺呢個村入面。
2016年6月，Lancôme香港分部本嚟請咗歌手何韻詩搞一場街頭音樂會，但因為中國大陸嘅《環球時報》批評何韻詩政治立場，搞到Lancôme縮沙取消音樂會，引起有啲香港人批評Lancôme向政治屈服。
後來，用簡單三個英文字亦可以表現呢個動作。於是 Orz 開始流行。之後，重有 Orz 嘅 blog 軟件、日誌網站相繼出現。2004年之後，喺日本、台灣、中國大陸以及香港儼然已經成為一種新興嘅網絡文化。
後來日共喺1926年重建，兼且透過旗下嘅合法政黨「勞動農民黨」出嚟參選，喺1928年嘅眾議院選舉入面，勞農黨贏咗兩席，引起日本好大震動，當時嘅首相田中義一為咗要煮死共產黨，專登修改《治安維持法》，並且喺同年3月15號開始大規模搜捕共產黨員同支持共產主義嘅組織，史稱「三一五事件」，日本嘅共產勢力大幅被削弱，之後日本政府一直全力打擊共產黨，繼續派人滲透，又不斷去拉人封艇，期間更加發生日共高層用私刑打死佢哋懷疑嘅內鬼，到1935年，日共基本上已經冇運作能力。
1945年，日本向盟軍投降，盟軍總司令部宣佈釋放政治犯，大概220個共產黨員被放返出嚟，包括德田球一、宮本顯治等人，跟住佢哋重建咗共產黨。當時日本嘅經濟好差，左翼思想受歡迎，盟軍方面亦都利用佢哋嚟打擊右翼勢力，所以共產黨發展蓬勃。
後來冷戰嘅興起，日本成為對抗共產主義嘅前沿，盟軍司令部轉而打擊共產黨，1950年，盟軍喺日共發起「人民廣場事件」之後開始清算日共，包括將德田球一在內嘅20幾個議員公職追放，又清走喺企業入面嘅共產黨員，兼夾取締共產黨機關報《赤旗》等等。
與此同時，日共內部出現咗路線鬥爭，以德田球一為首嘅所感派同宮本顯治嘅國際派開始爭奪日共嘅控制權，初時所感派佔上風，日共當時更加成立中核自衛隊同山村工作隊呢啲主張武裝革命嘅組織，但係佢哋嘅行為反而令日共流失支持度，結果日共喺1952年嘅眾議院選舉大敗，一席不保。
1960年代開始，日共開始行「自主獨立路線」，反對中共同蘇共嘅干預，甚至乎會批評佢哋，對此，黨內曾經有過內部嘅鬥爭，最後親蘇派同親中派落敗，「自主獨立路線」亦都得到確立。1970年代，日本社會黨同共產黨開始合作，結果1972年眾議院選舉，共產黨成為第三大黨，僅次於自民黨同社會黨，共產黨後來將黨綱由馬列主義改做科學社會主義，走向大眾化。
1970年代後期，社會黨開始放棄同共產黨合作，改為同公明黨、民社黨合作，希望組成一個非自民、非共產嘅政權，共產黨嘅黨勢開始喺高位回落，直至1996年，共產黨因為吸收咗對社會黨失望嘅左翼支持者，議席數目先開始升返。
到2000年，做咗共產黨委員長十幾年嘅不破哲三退休，個位交咗畀志位和夫。2004年嘅時候，共產黨將黨綱入面「廢除君主制」嘅條文刪除咗。2012年以後，執政咗三年幾嘅民主黨下野，之後嘅在野勢力變成一盤散沙，後來共產黨同其他在野黨以反安保學運為契機，開始合作，尤其喺選舉上。
三豐百貨冧樓係指喺1995年6月29號喺南韓漢城嘅一躉大型百貨公司失驚無神噉冧咗落嚟嘅呢一單嘢。當其時冧緊樓嗰陣，由足足五層嘅百貨大樓冧到落去地下四層，成個過程唔夠十秒。呢單嘢加埋死咗五百零人，九百幾人整親，冇咗二千七億韓圜。
佔地1.16公頃。建築屬人字山墻，灰塑平脊，灰簡瓦，青磚墻，門口屬舊式排木板樣。街兩邊啲建築相對而立，每間面闊4m，深約12m，高2層樓，其中2樓用木板固定，1樓有活動板門。建築後邊間閣樓用木材整成。
小野寺志保係日本足球員，踢守門員，曾經喺1995～2004年間為日本女子足球代表隊出場23次。佢代表日本參加過1995年FIFA女子世界盃、1996年夏季奧林匹克運動會、1999年FIFA女子世界盃、2003年FIFA女子世界盃同2004年夏季奧林匹克運動會。
茅山係中國道教名山，喺道教洞天福地中，排十大洞天嘅第八洞天、七十二福地嘅第一福地。佢係道教上清派嘅發源地，佢嘅道教史好長。呢度誕生咗有名嘅茅山道術，係道教茅山宗嘅活動基地。相傳西漢景帝時已經有道士來呢度修煉隱居，所以有長達兩千年嘅道教史。
據《茅山志》，茅山曾有三宮、九觀、七十茅庵，殿宇房屋三千間，道士上千人，直到明清呢度嘅道教先開始衰弱。茅山得名自三茅真君，相傳漢景帝時有茅氏三兄弟來呢度修道成仙，爲咗紀念佢哋，座山嗌做三茅山，簡稱茅山。
1949年後，茅山三宮五觀合併成茅山道院，文革時受到好大破壞，1979年後宗教活動先恢復正常。1983年茅山道院列入全國21處重點開放宮觀，1986年江蘇省定茅山景區做省甲級風景名勝區，2014年國家旅遊局升佢做國家5A級景區。
呢陣時唐太宗敕建太平觀、崇元觀、紫陽觀。宋元年間，呢度繼續高道輩出，茅山宗師從第二十代到第四十五代都受朝廷禮遇。後世嘅三宮五觀就喺呢陣時建成。三宮即係九霄萬福宮、元符萬寧宮、崇禧萬壽宮，五觀即係德佑觀、仁佑觀、玉晨觀、白雲觀、乾元觀。
九霄萬福宮喺茅山主峯大茅峰頂，所以統稱「頂宮」。萬福宮有四進，依山逐級上。第一進係靈官殿，第二進係藏經樓，第三進係主體建築太元寶殿，入面有三茅真君像，第四進係升表台、二聖殿。宮內有茅山鎮山四寶，玉印、玉圭、玉符、哈硯，都係宋代文物。
元符萬寧宮喺積金峰麓，原先茅山道教收埋教印嘅地方，所以稱爲「印宮」。唐朝始建，宋代興盛，傳說宋哲宗嘅母后唔小心吞咗銀針，御醫都冇佢符，茅山宗師入京，攞張符畀佢吞，太后吞咗後嘔返支針，哲宗龍顏大悅，落令重建宗師住嘅地方，賜名元符宮，又賜佢鎮山四寶。
2016年1月頭，專門狙擊藝人「臺獨」嘅黃安，憑周子瑜喺南韓節目展示中華民國旗而被誣衊係「臺獨分子」，最後逼到佢公開鞠躬道歉，講明「中國只有一個」。而Twice官網內，周子瑜嘅出世地方亦由英文「Taiwan」改做簡體字嘅「中国台湾」。
足球會係1970年時，由艾偉達同艾沙比兩間足球會合併而成，到1974年時又將嗰時嘅艾拿渣隊合併埋。1975、1976同1980年時攞過阿聯酋阿拉伯海灣聯賽冠軍，之後俾當地波迷風靡一時，但之後無耐成績開始下滑，攞咗冠軍無耐後降級，直到2006年先至返到頂級聯賽。
有袋動物比起有胎盤動物會較早生仔，因為有袋動物體內冇一個以保護胎兒，免受媽媽免疫系統攻擊嘅胎盤。雖然早產而身形細隻仔獸喺生存上有較大危險，但如此一來亦減少咗大肚時嘅風險，例如唔需要喺生活艱難嘅季節陀咁大個胎。
由於出世之後嘅仔獸必須爬行到母親嘅乳頭位置，因此至少喺出世嗰時，佢哋嘅前臂會比身體其他部位嘅發育更加完整。而咁樣可能亦係造成有袋動物嘅行動範圍比起有胎盤動物細嘅原因。有袋動物嘅前臂必須發展出可以爬行到嘅爪，因此唔似得有胎盤動物咁發展出具有其他功能嘅鰭、蹄或者翼。
M.J. Spechttn喺1982年所發布嘅化石證據，顯示有袋動物唔係好似早期理論咁認為係有胎盤動物嘅原始形態，而係同有胎盤動物大約喺中生代分別演化出嚟。目前已知最早嘅有袋動物化石喺中國出土，係生活喺大約1億2千5百萬年前嘅沙氏中國袋獸，生存期間大約相當於同一地點所發現嘅早期有胎盤動物化石。
關於有袋類嘅早期演化歷程有好多唔同嘅理論。其中一種理論認為，有袋動物係喺北美洲進化而成，並且由嗰度開始發展，經由歐洲散佈到亞洲同非洲，之後喺南北美洲分離以前到咗南美洲。跟住再經由南極洲來到當時已經有胎盤動物生存嘅澳洲。
喺多數嘅大陸上，有胎盤動物嘅生存比起有袋動物更為成功，而且完全冇現存嘅有袋動物。相對嚟講，喺南美洲至今仍有好多屬於有袋動物嘅負鼠存在。喺第三紀時期，重有一啲有袋動物成為捕獵者，例如古鬣狗、袋劍虎、袋獅、食肉袋鼠等。
目前已知嘅有袋類大約有334個物種，當中超過200種生活喺澳洲同附近嘅島。而喺美洲地區亦有大約100個現存物種，多數生活喺南美洲。不過經歷咗「南北美洲生物大遷徙」嘅過程之後，令中美洲都出現咗13個物種，北美洲則有1個物種。
呢個村係成個地球入面，落雨最多嘅地區。因為呢度喺1861年7月份曾經記低咗一日出現過9300mm嘅降雨量同時，甚至喺1860年8月1號同1861年7月31號記低咗一個月內出現咗平均降雨量26461mm嘅恐怖紀錄。
呢個村喺印度嘅卡斯嶺南邊嘅平均海拔1,484米高嘅高原嗰度，隔籬冇幾遠就係海拔一落千丈嘅孟加拉平原地區，因為呢個地方比其它嘅山谷地區重高咗成600米到。由於佢長期受到森林開伐，成日落大雨就搞到水土流失，所以由於佢喺冬天嗰陣冇乜雨落，搞到成日都見到旱生嘅植物都出現喺呢個超濕嘅地區。
另外，喺佢當地嘅生態系統都俾隨之而嚟嘅人口增長而加大咗好大嘅壓力。雖然話呢個村仔附近都係啲山谷嘅地區，但係嗰度重有超多當地嘅青BB同花唎簏嘅植物品種響度。尤其係史朗高原嗰邊好似升咗上去嘅荷斯迪地貌噉。
如估車剌潘治市一講到氣候，噉認真係全球出嗮名喇。因為佢係熱帶季風氣候，冬天少雨落，夏天多雨落。由於佢成日都有埐季候風影響住嗮，所以呢個村嘅年平均降雨量至少到超過10000mm，起碼去到11777mm到，比臺灣最多雨落嘅火燒寮重要多成3000幾毫米。
佢之所以咁多雨落，係因為佢喺喜馬拉雅山脈嘅迎風坡嗰邊，離孟加拉灣差唔多300km嗰度有個地勢比較低嘅沼澤響度，喺雨季嗰陣，由於河水漲得好快，搞到嗰個沼澤地變咗好似個湖泊噉。由於洪水都好暖吓，喺到車剌潘治之前，有西南氣流先吹到低窪嘅積水地嗰度，結果就搞咗好多水汽出嚟，所以車剌潘治嘅年平均降雨量會超過10000mm就係噉嚟。
佢嘅籽成日攞嚟做烹飪同飲品，花可以做油炸餅。亦可以做藥，可以醫眼部感染、腸胃脹氣及腸胃潰瘍呢啲病。另外，搞碎咗嘅植物經過水蒸氣蒸餾，可以拎到0.12～0.15%嘅黃到琥珀色嘅精油，重可以提煉成浸膏同淨油，及提取香水。
2011，佢第一次喺央視上鏡，出演遼寧春晚。之後嗰幾年，年年都謠傳佢會上央視春晚，但次次都落空。2012至13年，佢參與趙本山嘅劇作《相親2》、《第22條婚規》、同埋《櫻桃》。宋小寶憑住佢做《櫻桃》男主角嘅傑出表現，贏得2014年華鼎獎「中國都市題材電視劇最佳男演員」。
2014年，佢出演北京衞視劇集《收獲的季節》。 2015年，佢上咗《歡樂喜劇人》，之後越來越出名， 仲以「人氣成員」身份冧莊返去2016年決賽。同年，佢又上咗《奔跑吧兄弟》，喺呢個綜藝節目上教觀眾講東北話 。
傳統落嚟，冥鏹同埋紙紮祭品都係要經過燃燒先至可以送到俾先人駛用，通常會放喺稱為化寶爐嘅器皿或者大型嘅化寶鐵櫃裡面燒，燒嘅時候口中仲要叫住先人嘅名、或者名號，等佢喺陰間知道有親朋由陽間送嘢俾佢。至於其中嘅「交收過程」及先人點樣喺陰間駛用…等，就要參考一啲相關宗教嘅文獻或者識得哩門學問嘅專家嘞。
《娛樂大家10點半》係香港電視廣播有限公司嘅遊戲節目，由汪明荃、森美、余德丞主持。節目延續返之前嘅遊戲節目《娛樂大家》，繼續由「娛樂家族」成員同藝人嘉賓玩遊戲，兩者最大分別係每集得半個鐘，無咗蘇永康，同埋每集得2位嘉賓。
娛樂家族成員包括周志康、丁子朗、謝東閔、陸浩明、吳若希、陳曉華、鄧卓殷、張秀文、林穎彤、譚嘉儀、戴祖儀、黃庭鋒、郭子豪、何雁詩、孔德賢、鄧智堅，每集會有9到12位成員落場玩遊戲。另外呢輯嘅娛樂女郎同上一輯一樣都係黃子桐、鄧美欣。
1970年代到1980年代初，中國大陸偷渡來港人數不斷增加，1980年10月23號，香港政府宣佈撤銷抵壘政策。喺當日之前已經嚟到香港嘅內地非法入境者，可以響3日寬限期內，登記領取香港身份證，嗰日之後抵港嘅偷渡者，就會被立即遣返。
咁多年嚟，佢都係一直做特約演員，又喺無綫拍劇又喺亞視拍劇。佢做啲角色全部都祇得一兩句，直至到《愛·回家之開心速遞》先有發揮嘅機會。一開頭「群姐」呢個角色係冇喺roller寫演員名，就算成集個主要角色係群姐都冇得寫名。
《星洲之夜》係一部2011年由新加坡新傳媒私人有限公司製播嘅華語電視劇集，由白薇秀、戚玉武、郭蕙雯、陳欣淇、陳泂江、陳漢瑋、潘玲玲主演。呢套劇以30、40年代歌舞歡騰嘅新加坡為背景，描述歌舞團兩大台柱于紅同宋巧兒嘅明爭暗鬥。
百步梯，官方名沙田大會堂廣場，係香港一處公共空間，喺新界沙田沙田大會堂嘅西北面，對住新城市廣場，面積510平方米，喺1987年同沙田大會堂同步啟用。皆因嗰度有好多梯級，所以畀人叫做「百步梯」。梯級有個上蓋，可以當觀眾席看台用。
公司前身分別係Badgerline Group同埋GRT Limited兩間巴士公司，喺1995年6月合併成第一巴士，營運巴士業務。隨住英國鐵路私營化，公司喺1998年開始進駐鐵路，同年12月公司改名為第一集團。
《沿途有你》係由丹麥靈北大藥廠贊助，由腦學科研學會拍攝嘅香港短片電影，片長20分鐘。由張可頤、姜大衛、高皓正領銜主演，導演、監製、編劇阮繼志。女主角張可頤憑住呢套戲喺第五屆金花獎國際微電影頒獎典禮榮獲「最佳女演員」一獎。
原罪，係部分基督教嘅神學家提倡嘅理論，第啲亞伯拉罕宗教例如猶太教同回教就冇原罪呢個講法。原罪般係指希伯來聖經記載嘅第一個男人亞當同第一個女人厄娃喺伊甸園食咗禁果後，犯咗「罪」而畀迫離開伊甸園，由嗰時起人就有咗原罪。
巴頓抍卒案係指1943年8月初，美國軍官巴頓響二戰西西里島戰役時因為一時火遮眼、抍咗手下兩個陸軍士兵結果惹來好大爭議嘅事件。佢分別響兩間醫院遇到住院又無明顯損傷嘅兩個二等兵，佢好嬲，話咗兩個人，重摑咗佢哋。
三元福音倍進佈道係美國佛羅里達州珊瑚脊長老會嘅甘雅各牧師喺1950年代末期創立嘅基督教傳福音方法。香港三福喺1978年開始推動，成為全亞洲首個開展三福事工嘅地區，並且將內容全力華人化，「三福」嘅教材已經翻譯成百幾種語文。
考試合格嘅隊員會晉升為隊長，分別喺下一期嘅訓練中，喺教師授課之後帶領兩位隊員做佈道實習。換言之，如果一間教會由一位教師訓練兩個人開始，到咗第二期嘅時候，已經有三位隊長合共訓練六位隊員，禱伴人數更增加到十八人，令參與總人數多達廿七人。
羅品信1982年由北溫哥華市嘅卡遜·古利咸中學畢業，首先入讀過卑詩大學，後來轉到美國科羅拉多州嘅科羅拉多學院繼續學業，主修英文同生物學。佢本來諗著喺美國畢業之後返去卑詩大學攻讀醫科，但係醫學院無錄取到佢，令到佢開始反思自己嘅理想同抱負。
之後佢去到卑詩內陸嘅卡理布地區嘅農場打過工，之後又同佢第一任太太艾美·羅拔臣喺太平洋行船行徂18個月。兩公婆後來去徂新西蘭，羅品信喺嗰道發現自己對農業嘅濃厚興趣。佢喺25歲嗰年返徂加拿大，重喺蘭里堡附近買徂地，自己開徂間農場。
2008年，羅品信宣布加入溫哥華市長競選，同年六月，羅品信擊敗雷健華同鄭諾華，獲得偉景溫哥華黨嘅黨內提名。佢隨後宣布辭職唔再做省議員，專心打市選。2008年11月，羅品信擊敗利德，首次當選溫哥華市長。
耶穌嘅神蹟係《聖經》記載耶穌所行嘅異能奇事，大致可以分為醫病、趕鬼、掌管自然界同死人復活四類，喺《新約聖經》共記載咗36件，《馬太福音》記載咗20件，《馬可福音》記載咗17件，《路加福音》記載咗17件，《約翰福音》記載咗10件。
2010年6月，日本東京報稱111歲嘅最老人瑞畀人發現已經死咗超過30年，條屍喺床上面變成咗乾屍。案件哄動日本，令當地警方喺全國向105歲以上嘅人瑞展開調查。呢單案之後，警方發現近200名人瑞一夜間「失蹤」。
佢係親中派人士，曾經支持同屬親中派嘅梁美芬參選2007年香港區議會選舉。佢又曾經喺2012年除夕一次教會活動興奮大談自己同中聯辦主任仲有梁振英合照，又大讚中聯辦主任好人。另外，數碼廣播停播喺2012年被逼停播，社會廣泛關注傳媒自由嘅問題，但伍山河就被部分教友指佢私底下曾經批評創辦人鄭經翰，話停播嘅原因都係因為佢譁眾取寵。
喺2009年11月，佢去咗香港中文大學崇基學院神學院出席一次神學日活動，但講道期間發表咗一啲侮辱女性言論，例如話昔日教會嘅女傳道「肥肥矮矮腳粗粗、唔靚」，話佢哋係教會嘅羞辱，又話「唔係靚嘅女仔就唔接受讀神學」。
佢曾經喺2020年香港反送中運動等社會風波期間，喺五旬節聖潔會通訊撰文聲稱唔能夠讓社會議題騎劫教會，但自己就曾經多次高調將政治議題引入教會，包括2008年高調為親中派梁美芬助選、2016年喺教會舉行撐「一帶一路」宣教祈禱會、以及喺旗下學校舉辦「一帶一路」考察團，比一啲教友批評。
七美鄉舊稱南嶼、大嶼、南天島。1949年，嗰陣嘅澎湖縣縣長劉燕夫前來巡視時，係紀念明朝嘉靖年間倭寇侵犯本島、逼迫7位靚女投井殉節嘅「七美人塚」貞烈事蹟，經呈報臺灣省政府核准後，始正式改名係「七美鄉」。
越捷航空股份有限公司，簡稱越捷航，係一間總部設喺越南胡志明市嘅航空公司，喺越南乘客量第二多。主要樞紐機場係胡志明市新山一國際機場，機隊由胡志明市新山一國際機場同河內嘅內排國際機場飛去總共17個目的地。
ONEUS係韓國經紀公司RBW娛樂嘅一隊男子音樂組合，由六位成員組成，分別係RAVN、抒澔、LEEDO、建熙、煥雄，XION。2017年開始用練習生組合「RBW BOYZ」嘅身分活動，喺2019年1月9日發行第一張迷你專輯《LIGHT US》正式喺韓國出道。
川上典洋係日本足球員，司職後衞，效力過千葉JEF聯，栃木SC，金澤薩維根，Albirex Niigata Singapore，Geylang International，Tampines Rovers，SC相模原，及Tegevajaro Miyazaki。
要估嘅字係用一列嘅橫綫表示，有幾多個字母就有幾多條橫綫。如果玩估嘅玩家係同個字嘅字母一樣嘅話，另一位就要寫嗰個字母到嗰個字全部嘅相應位置。如果建議嘅字唔係嗰個字嘅一部份，咁另一位玩家就會畫個吊頸公仔嘅其中一畫。
睚魯嘅工作崗位係主持會堂嘅行政同會堂中所有嘅禮拜事宜。猶太人嘅會堂係社區中心，做呢個職位嘅人係社區賢才，非常受敬重，因此睚魯係個成功人士。喺佢睇嚟人生冇乜不足之處。就喺呢個時候，佢嘅獨生女病重，就快死，令到佢心中驚得六神無主。
陳柏衡喺香港出世，喺2011年轉咗去香港甲組足球聯賽球會南華預備組，喺2010/11球季轉會期間得到提拔調去南華一隊，並且喺2011年10月22號對用年輕球員組成嘅港菁嘅聯賽時，喺職業生涯上第一次上陣，最後協助南華以5–0贏出。
喺2012年夏天，陳柏衡轉會去香港甲組足球聯賽球會太陽飛馬。不過佢喺2016年10月涉嫌打假波俾廉政公署拉咗，最後廉政公署喺2017年6月28號，落案起訴一共5個香港飛馬足球會前球員，控告佢哋涉嫌提供同收受一共6萬蚊嘅賄款，並且串謀詐騙以操控或者企圖操控由香港足球總會舉辦嘅3場預備組聯賽嘅賽果。
笑波子每日上載1至3條片到YouTube，喺2016年已經上載咗超過600條片。短片嘅瀏覽量由兩萬到過百萬不等，通過YouTube嘅分紅同埋同商戶嘅合作拍片，龐大嘅觀眾量令佢一年收入過百萬。喺2017年，笑波子開始參演遊戲廣告同MV。
淡武隆縣，又叫淡布隆縣，係汶萊四個縣之一，北面係汶萊灣，西面係馬來西亞沙撈越林夢省，縣城係邦阿。呢個縣面積有1306平方公里大，全縣人口大約有8852人，縣區同汶萊其他三個縣分開咗，係一瑰外飛地，需要通過淡武隆大橋相接。
汶萊第一個國家公園，烏魯淡武廊國家公園喺淡布隆縣南面，複蓋大約550 km2淡布隆縣森林。呢個國家公園有科學研究設施，研究中心叫 Kuala Belalong Rainforest Field Studies Centre，只可以搭船去。
Kuala Belalong 國家公園區25公頃 地區分配咗畀Universiti Brunei Darussalam、Kuala Belalong Field Studies 同埋 Smithsonian Tropical Research Institute 去做研究。
一條全新30 km嘅橋–淡武隆大橋連接淡布隆縣同埋摩拉縣已經喺2020年3月完工，來往兩地唔使再入境馬來西亞沙撈越 14 km of this roadway crosses the Brunei Bay.
《音樂系》係香港MakerVille製作製作嘅清談節目，2024年1月4號起逢禮拜四晚吹時段喺ViuTV播，主持係陳詠謙、何洛瑤。節目會請香港頂尖音樂製作人嚟分享專業音樂製作技巧，一啲出名歌曲／歌手錄音時嘅趣事，同埋新歌速遞。
三茂線係駁埋三水同茂名嘅鐵路。三茂線分兩次起，分別係1958年到1961年，以及1977年到1991年。家下係廣州鐵路集團有限公司管理。條線由廣三線上邊嘅三水火車站開始，途經三水、肇慶、陽春，最後到達茂名東站，全長310千米，經34個車站，係駁住珠三角同粵西、海南、廣西之間重要鐵路幹綫。
由於通車之後，每年運輸量不斷咁升，到咗21世紀，三茂線總體運力已經超過設計上限，廣鐵集團曾經計劃將廣三線全線同埋三茂線，全線昇級做電氣化雙線，但係後尾，政府規劃咗更加先進嘅西部沿海高速鐵路，最後昇級計劃無限期擱置。
鄧小樺 ，係香港作家、節目主持人。鄧喺伊利沙伯中學、香港中文大學中國語言及文學系畢業，香港科技大學人文學部碩士，做過香港電台第2台《思潮作動》主持人，文學雜誌《字花》編輯，《中大四十年》編委，試過喺香港藝術中心同各間中學教授寫作。
鄧攞過中文文學獎散文組冠軍、新詩組亞軍、「大學文學獎」新詩組冠軍。佢寫咗詩集《不曾移動瓶子》、《眾音的反面》，散文集《斑駁日常》、《若無其事》，訪問集《問道於民》。近年佢喺各大報章同雜誌撰寫專欄、訪問及評論。
2009年鄧加入「香港文學倡議小組」，同作家董啟章、馬家輝、潘國靈等人一齊倡議建立香港文學館。後來「倡議小組」改組為香港文學館工作室，鄧做召集人。2010年組織「八十後文藝青年」，佢同蔡芷筠、葉浩麟連線，分別參選藝術發展局文學、藝術教育及視覺藝術委員會選舉。
2011年加入香港數碼廣播有限公司，主持青年意見節目《八十後今晚打老虎》。2012年3月加入誠品書店做香港分店副店長，2013年3月離職。2013年做西九「自由野」文字部分聯合策展人。2013年尾，香港文學館工作室改組為香港文學館有限公司，喺富德樓建立「香港文學生活館」，2014年3月入伙。
陳瑞祺書院成立於1969年，是喇沙修士會於香港成立的第四所天主教中學，學校位於九龍城區何文田 ，毗鄰何文田邨，是區內以英文授課的中學之一。陳瑞祺書院是香港少數不設社制的中學，故此在陸運會、水運會等只會有班際比賽。
《致命身份》係一部2003年嘅美國心理恐怖砍殺電影，由占士曼高做導演，Michael Cooney編劇。主演係John Cusack、Ray Liotta、Amanda Peet、Alfred Molina、Clea DuVall、Rebecca De Mornay。
紅線女藝術中心係廣州市為咗表彰紅線女對粵劇嘅貢獻而喺佢從藝六十週年起好嘅綜合性藝術場館，喺珠江新城。佔地面積3000平方米，建築面積5000平方米。入面有展覽館，展出同紅線女有關嘅嘢，重有小劇場同資料庫。
《末代皇帝溥儀》，係一套由意大利、英國、中國大陸合作拍攝嘅歷史傳記電影，影片講述最後一位中國皇帝溥儀嘅故事，大部份對白都係英語。史無前例喺紫禁城拍攝，動用咗一萬九千名臨時演員、仿真嘅華美宮廷服、將一部輾轉跌宕嘅近代中國史，重現喺呢位最後一個天子嘅身上。
嘉義縣政府係中華民國台灣嘉義縣最高層級嘅地方行政機關，喺中華民國政府架構中，為縣自治嘅行政機關，同時負責執行中央機關委辦事項。嘉義縣嘅自治監督機關本為臺灣省政府，但臺灣省虛級化後，臺灣省政府嘅業務同功能被大幅縮減，嘉義縣嘅自治監督機關亦改為行政院各部會。
由摩列干尼創作配樂嘅電影包括《萬里狂沙萬里仇》、《戰火浮生》、《義薄雲天》、《鐵面無私》、《新天堂電影院》、《王子復仇記》、《海上鋼琴師》同埋《獨行俠決鬥地獄門》等。而1993年周潤發、吳倩蓮為鐵達時拍嘅一齣以戰爭為背景嘅廣告，亦都用咗摩列干尼嘅《La Califfa》做背景音樂。
過海隧道豪華巴士P968線係由九龍巴士營運嘅豪華巴士路線，2021年7月18號開辦，係兩條「星級尊線」豪華巴士線之一。來往元朗同銅鑼灣。途經大欖隧道、西九龍公路、西區海底隧道、上環、中環、金鐘、灣仔北／灣仔、銅鑼灣。
白雲大道北站嘅收費區喺站廳嘅整西南邊，而東北邊係人行通道，車站入面冇商舖響度，但係有自助服務，喺嗮車站嘅西北邊同東南邊嘅人行通道。而收費區有扶手電梯同樓梯、專用𨋢往返月台都得。為咗方便啲去機場嘅乘客，站廳入面重設咗航班查詢出嚟。
張賢秀喺2010年開始喺南韓嘅延世大學讀緊書嗰陣俾J聯賽波隊睇啱咗，喺2012年加入咗日本足球職業聯賽嘅東京FC。佢第一次正式參加嘅比賽係2012年3月6號嘅亞洲冠軍盃小組賽入面，同布里斯本獅吼嘅比賽入面出過場。
四角號碼檢字法由王雲五發明，而高夢旦就係“附角”嘅發明者，佢並喺1925年5月作咗《號碼檢字法》由商務印書館出版。1926年9月，《四角號碼檢字法》單行本出版，有蔡元培、胡適等作序。1934年1月，《四角號碼檢字法》出版，加埋高夢旦嘅序。
每字攞左上角、右上角、左下角、右下角四筆。可以攞複筆時應該攞複筆。字上部或者下部剩係得一筆形嘅時候作左角，右角作0。用過的筆形再填他角亦都作0。由「囗」「門」「鬥」組成嘅字，下角攞內部筆畫，但外圍有其他筆畫嘅時候例外。
越南話嘅介音/w/寫做「o」，但係喺/i/音同/iə/音前便就寫「uy」，「uya」，「uyê」，重有喺聲母q後便，介音/w/唔寫「o」，要寫做「u」。/ɓ，m，f，v/聲母後便會加介音，第啲聲母大多數都會加介音。
2016年暑假，香港單車隊總教練沈金康打電話畀馬詠茹，邀請佢重返港隊，同李慧詩一齊出戰團體競速賽。佢幾經掙扎之後，決定休學重返港隊。2017年2月，馬詠茹第一次喺正式賽事同李慧詩合作，出戰喺印度舉行嘅第37屆亞洲場地單車賽，二人喺女子團體競速賽決賽僅僅輸畀韓國組合得銀牌。
九如坊，係香港一街，喺香港島，中環同上環交界山上。東面街頭車路，駁鴨巴甸街。街尾安和里會合，可以行樓梯上歌賦街。九如坊亦分出兩條街仔，叫九如坊北同九如坊西。九如坊北由街頭分出，九如坊西由街中分出，通去九如坊北。
美竹涼子係位出名嘅鹹片女星。佢響日本東京出世，因為中意名牌，2002年再始拍鹹片，1月25號推出嘅「初熱」，具有敬業精神，臨場經常表現真實性高潮，冷艷造型曾經喺鹹片排行榜創下八連冠，後嚟先至被高樹瑪麗亞擊敗。
葉維平係中國大陸嘅政治人，廣西賀縣人。1945年考到廣東廣州嘅中山大學法學系之後開始加入中共地下黨，期間先後喺廣州同香港做過地下學聯同地下黨嘅通水人員。大學畢業之後去咗粵湘贛三省交界做過東江教導營任政治服務員。
亞設支派喺以色列歷史中並唔係以獨特嘅軍事貢獻而聞名，但佢哋嘅地理位置同經濟活動令佢哋成為以色列嘅一個重要組成部分。佢哋嘅財富同商業活動為以色列提供咗經濟支持，並同其他支派共同參與咗以色列嘅社會、政治同宗教生活。
出沒地點同殭屍大致相同，不過所有殭屍中只會有一成嘅殭屍村民，或一隻村民俾殭屍殺死會有一定嘅機率變成殭屍村民。殭屍村民嘅行為同殭屍大致相同，但佢可以感染其他村民，甚至連細路都得。被感染嘅細路稱為幼年殭屍村民，行為同殭屍村民大致相同，不同之處係喺朝早並唔會自燃，行得比成年殭屍快，但攻擊能力較弱。
佢死嘅位置嘅地下會有返主世界嘅傳送門，傳送門上有一隻冇用途嘅龍蛋，玩家可以將佢當成戰利品。入咗傳送門後遊戲會顯示一段文字嘅劇情畫面。文字結束後，玩家會被傳送到主世界。當然玩家可以返終界，但係唔會再有終界龍。
星海園係中國廣東省廣州市嘅一個園區，喺麓湖公園嘅東北邊。呢個園區係由廣東省音樂家協會同廣州市人民政府為咗記得音樂家冼星海而一齊厝錢嚟起，喺1985年12月1號起好重搞埋冼星海嘅骨灰遷葬儀式。呢個園區係廣州市嘅一個愛國主義教育基地。
文獻展，又叫文件展，係世界上最重要嘅當代藝術展。家下每五年，喺德國Kassel搞一百日。第一屆文獻展，喺1955年由Arnold Bode搞起。上次搞文獻十二係2007年。下次文獻十三，喺2012年6月9號。
菲莉號，菲莉登陸器係歐洲太空總署太空探測器計劃，羅薩塔號帶住嘅一部機械探測器，去 67P/楚留莫夫－格拉希門克彗星，喺2014年11月12號降落彗星表面，成為第一個喺彗星着陸嘅探測器。菲莉號降落之後，喺2014年11月12至15號同埋2015年6月13號至7月9號傳送到信號返地球。
米勒山谷狼人係款咭遊戲，一般係畀8到18個人玩，最多一鋪可以有47個人一齊玩。呢款遊戲係由法國人Philippe des Pallières同埋Hervé Marly創作，玩一鋪嘅時間唔定，要睇下有幾多個人，最短可以得十分鐘咁上下，最長可以兩三個鐘。
遊戲一開始係夜晩，所有人要瞇埋隻眼，然後唔同角色分別要擘大眼，狼人首先喺夜晩擘大眼嗰陣要「殺」一個人，然後其他屬於好人嘅角色就分別開眼，用自己嘅功能幫村民去搵狼人。而冇得擘大眼嘅村民就要喺朝早透過信息、邏輯、去搵返嗮所有狼人。
一開頭村民唔知邊個打邊個，但係狼人互相知道邊個係同伴。由一個MC做中間角色。遊戲就係咁喺朝早同夜晩之間不停交換。而村民一定要搵嗮所有狼人先可以贏。狼人亦一定要殺嗮場上面所有村民或者好人嗰邊有功能嘅人先算贏。
街兩邊係高樓，入面有廣東省環保廳、廣州市家用電器公司、廣州市中學教師等宿舍同埋學宮街幼稚園，所以呢條街比較窄。而呢條街嘅西邊地區重見到廣東省統戰部、廣東省宗教局、及廣東省工商聯等宿舍或辦公樓。呢條街亦保留咗古木參天嘅景同深宅大院嘅格局。
出生係里加，巴里殊尼哥夫最初係列寧格勒基洛夫芭蕾舞團開始舞蹈生涯。1974年係加拿大變節去西方，分別係美國芭蕾舞劇院同紐約城市芭蕾舞團擔任首席，後來更成為美國芭蕾舞劇院嘅藝術總監。佢變節後再無返過俄羅斯，1986年歸化成美國公民。
巴里殊尼哥夫除跳舞都涉足電影電視。1977年更因參演電影《仙舞飄飄》，獲得奧斯卡金像獎同金球獎最佳男配角提名。1985年，佢同格雷戈里軒斯、海倫美蘭一齊出演電影《飛越蘇聯 》。佢喺最近2003年，美國電視劇色慾都市第六季出演主角男友，一名俄羅斯藝術家。
雙眼競爭係一種視覺上嘅現象。當左眼同右眼睇到好唔同嘅影像嗰陣，個人意識上會覺得自己睇到兩幅交替噉出現嘅影像。通常做雙眼競爭實驗嗰陣，個研究者都會俾個受試者戴啲特製嘅眼罩，而呢啲眼罩內置兩個熒幕，令到個研究者可以控制個受試者左眼同右眼分別睇到啲乜。
有啲研究就發現，喺做實驗之前叫個受試者喺腦入面想像一啲影像會影響到佢睇到啲乜，例如如果家吓喺個實驗入面左眼個熒幕顯示綠色圓形，而右眼個熒幕顯示藍色四方形，事前俾個研究者叫佢哋喺腦入面想像綠色圓形嘅受試者比較大機會會話自己淨係見到綠色圓形。
魯庭暉2004年喺英國牛津大學社會學碩士畢業，早年投身廣告業，一度做過美國蘋果公司亞洲區創意總監，2010年回流香港加入電訊盈科集團，先後做過黃頁同收費電視業務Now TV，2014年集團籌備免費電視業務香港電視娛樂，魯庭暉獲委任做總經理，帶領香港電視娛樂旗下嘅ViuTV頻道順利開台同埋開台頭幾年嘅經營發展。
1938年，抗日戰爭打得好犀利，國民革命第88軍長方哈兒帶咗部下出川，去到浙江前線打日軍。雖然88軍係支空殼部隊，但方哈兒以民族大義為重，重自備糧餉，以頑強鬥志同日軍死過。喺新四軍團長戴宗男帶領下，哈兒最先粉碎嗮日軍嘅毒氣計劃，跟住炸咗日軍嘅軍火庫、重講日軍中將旅團長殺埋。
佢接觸過戴宗男之後，方哈兒逐漸俾共產黨以民為本嘅信仰感染咗。之後哈兒嘅戰功同新四軍嘅親密關係令國民黨高層陀陀令。哈兒一邊同國民黨玩嘢，一邊又要打敗日軍。最後由於戴宗男嘅幫手，方哈兒先至擊敗咗日軍第16師團，達成抗日戰爭勝利嘅重大貢獻。
梅小青係香港電視監製，人稱「小青姐」，早年曾經喺亞洲電視擔任劇集編導同監製。1987年轉去無綫電視擔任劇集監製，喺佢監製嘅劇集亦多不勝數，《今生無悔》、《原振俠》、《洛神》、《絕世好爸》、《青出於藍》、《法證先鋒》系列、《宮心計》、《公主嫁到》等多套劇集引發嘅迴響各有唔同，因此有金牌監製之稱。
厄斯特喺一個藥劑師家庭長大，順理成章佢大學讀醫科，但係畢業之後佢走咗去哥本哈根大學做物理學教授，研究電學。喺一次講學實驗，佢接通電流嗰陣見到針頭郁咗，於是佢繼續研究，證實電同磁係有關係，而且可以轉化，即係電磁效應。
鷄公碗，又寫雞公碗，係種闊口碗，碗外畫咗紅身黑尾鷄公爲記認。此外亦用毛筆畫水墨畫白菜、菊花、蝠鼠咁。舊時鷄公碗好cheap，所以街邊檔成行用晒佢，裝飯裝麪，亦有街邊拜神裝祭品。佢碗身有沙粒，質地都好粗糙，有人用碗底當磨刀石。
油柑子，又古稱餘甘子，葉下珠科葉下珠屬，分布於印度、斯里蘭卡、印度尼西亞、馬來西亞、菲律賓、南美、臺灣、香港、江西、福建、廣東、海南、廣西、四川、貴州、雲南以及中南半島等埞，生長於海拔200米到2300嘅地區，喺山地疏林、灌木叢、荒地或者山溝啲向陽處多見，亦都有人工種植。
油柑子一般高約1至3米，生長喺灌叢或者疏林入便。花期為4到6月而果期為7到9月。花細而黃綠色，喺枝條上簇生，果實球形，直徑約1.5厘米。葉片兩列排，羽狀複葉，葉線狀長圓形，頂鈍圓或者截平，有銳尖頭或者微凹，基部淺心形而稍偏笡，上面綠色，下面淺綠色，長0.
南方油柑子風味過於橄欖，多販入北州。方實時，零落藉地，如槐子、榆莢。土人乾以合湯，意味極佳。其木可以制器，欽陽所產為最。蓋大如桃李，清芬尤甚也。世間百果，無不軟熟，唯此與橄欖雖腐尤堅脆，可以比德君子。
洪聖宮係兩進一院式建築，左右係福德祠同太歲殿，中間係天井，結構簡單樸素。香港其他廟宇嘅天井多數加咗上蓋，改做香亭。但洪聖宮仍然依照原本嘅設計，有較好嘅採光同通風作用，呢樣亦係呢間廟宇嘅最大嘅特色。洪聖宮裏面存有乾隆廿九年鑄造嘅響板，同同治五年嘅《重修洪聖宮題名記》。
1985年當選做元朗區議會議員。同年9月由選舉團晉身立法局。1988年連任立法局議員。1991年喺立法局新界西直選入面當選，冇耐之後就以「私人理由」放棄議席。其後俾人揭發用假文件攞到律師資格，俾法庭裁定5項偽造文件冒充律師資格同向律師公會發假誓等罪成，1993年3月被判即時坐花廳9個月。
發出寒冷天氣警告目的係及早提醒市民香港將會受到寒冷天氣影響，呼籲市民提高警惕，預防因嚴寒引起體溫過低。寒冷天氣警告發出後，信息會透過香港嘅電台、電視台同天文台網頁向市民廣播。若有需要，香港天文台仲會搞新聞發佈會，提醒市民去做適當措施。
而喺寒冷天氣警告設立前，天文台喺1993年設立過「安全使用氣體熱水爐預警」，並喺寒冷天氣出現嗰陣發出，去提醒市民用熱水爐嗰陣要保持空氣流通。但後嚟香港立法禁止喺浴室用無煙道式熱水爐，理論上已經唔會再發生浴室一氧化碳中毒嘅意外，所以警告後嚟被廢除，最後一次係喺2000年2月24號至3月2號發出。
福田麻由子係日本女演員，響東京都世田谷區出世。佢1998年4歲就開始做戲，之前屬於東京兒童劇團，家下係FLaMme名下演員。佢因為演技好而引起人注意，演過女王的敎室。佢響白夜行裏面更大受好評。其他做過嘅戲有日本沉沒、下妻物語、櫻桃小丸子等等。